Antonio de Capmany de Montpalau y Surís

**Antonio de Capmany de Montpalau y Surís**, naixiu de Barcelona (Catalunya) o 24 de noviembre de 1742 y muerto en Cádiz (Andalucía) o 14 de noviembre de 1813, estió un historiador, militar, economista, filologo, filosofo y politico catalán.

Feba parte d'una familia d'a nobleza orichinaria d'a ciudat de Chirona y que destacaba por a suya presencia en as institucions publicas locals de Chirona (su avuelo) y de Barcelona (su pai). Fació os suyos estudios en a ciudat de Barcelona ta dimpués dentrat como cadet en o Exercito espanyol, en primeras en o Rechimiento de Dragons de Merida, una unidat de caballería, ta pasar dimpués enta lo *[[Rechimiento de tropas licheras de Catalunya]]*. Como militar, partecipó en 1762 en a invasión de Portugal en o marco d'a Guerra hispano-portuguesa de 1761-1763. Tanimientres, en 1762 solició una licencia ta tornar a la vida civil, adedicando-se dende alavez a los estudios, mas que mas en o campo d'a Historia.

Tamién prenió parte en actividaz de tipo politico y social. Asinas, colaboró en o prochecto de Pablo de Olavide que pretendeba repoblar Sierra Morena con familias procedents de Centroeuropa y que en zagueras se realizó nomás que muit parcialment, y se convertió en defensor d'os gremios frent a la postura de Gaspar Melchor de Jovellanos y Pedro Rodríguez de Campomanes, que pensabar que caleba suprimir-los. Mientres o Gubierno d'o favorito Manuel de Godoy no prenió parte en a vida politica y prenió posturas conservadoras frent a las nuevas ideas d'a Revolución francesa.

En 1776 dentró como miembro en a Real Academia d'a Historia, convertindo-se en 1790 en o suyo secretario perpetuo; y en 1782 dentró como miembro en l'Academia de Buenas Letras de Barcelona. En 1808, cuan o Exercito francés de Napoleón Bonaparte invadió Espanya y prencipió a Guerra d'o Francés, Antonio de Capmany incitava a los espanyols a una luita a muerte contra l'invasor francés, a qui consideraba como la representación de l*'anti-Espanya*.

Partecipó como deputau en as Corz de Cádiz en representación de Catalunya, adscribindo-se a lo sector moderau d'os liberals, fendo parte d'a Comisión encargada d'elaborar una nueva constitución, que dimpués estió a Constitución de Cádiz.

Morió a consecuencia d'una epidemia o 14 de noviembre de 1813 en Cádiz. As suyas despullas se trasladoron enta Barcelona en 1877, enta lo fosal de Poblenou, y desapareixioron en os succesos revolucionarios de 1936 en prencipiar a Guerra civil espanyola, cuan s'incendió.

## Obra

* 1776: *[[Filosofía de la elocuencia]]* (disponible en o rete).
* 1776: *[[Discursos analíticos sobre la formación y perfección de las lenguas]]*.
* 1778: *[[Discurso económico-político en defensa de los menestrales]]*.
* 1779- 1792: *[[Memorias históricas sobre la marina, comercio y artes de la antigua ciudad de Barcelona]]* (disponible en o rete).
* 1783: *[[Código de las costumbres marítimas de Barcelona]]* ( disponible en o rete).
* 1786: *[[Teatro historico-critico de la eloquencia española]]* (disponibles en o rete o tomo IV y o tomo V).
* 1786: *[[Antiguos tratados de paces y alianzas entre algunos reyes de Aragon y diferentes principes infieles de Asia y Africa, desde el siglo XIII hasta el XV]]*, (disponible en o rete).
* 1787: *[[Ordenanzas de las armadas navales de la Corona de Aragón]]*, (disponible en o rete).
* 1791: *[[Apéndice a las costumbres marítimas del libro del consulado]]* (disponible en o rete).
* 1805: *Nuevo diccionario francés-español* (disponible en o rete).
* 1807: *[[Cuestiones criticas sobre varios puntos de história: económica, política, y militar]]* (disponible en o rete).
* 1808: *[[Centinela contra franceses]]* (dispoble en o rete).
* 1821: *[[Práctica y estilo de celebrar cortes en el Reino de Aragón, Principado de Cataluña y Reino de Valencia y una noticia de las de Castilla y Navarra]]* (disponible en o rete; obra postuma).
* 1841: *[[Tesoro de los prosadores españoles: desde la formación del romance castellano hasta fines del siglo XVIII]]* (disponible en o rete; obra postuma).
* 1852: *[[Observaciones críticas sobre la excelencia de la lengua castellana]]* (disponible en o rete; obra postuma).
* 1855: *[[Colección de cortes de los antiguos Reinos de España]]* (disponible en o rete; obra postuma).
* 1862: *[[Museo histórico que comprende los principales sucesos de España y el extranjero, como asi mismo toda la parte artistica y monumental de los principales paises (Tomo II)]]* (disponible en o rete; obra postuma).

## Enlaces externos